
	EUROOPAN YHTEISÖJEN KOMISSIO


Bryssel 10.4.2008
KOM(2008) 8 lopullinen

Ehdotus:

NEUVOSTON ASETUS

liittymisasiakirjan pöytäkirjassa nro 10 olevan 2 artiklan mukaisesta järjestelystä annetun asetuksen (EY) N:o 866/2004, jossa säädetään Kyproksen vihreän linjan ylittäviin tavaroihin, palveluihin ja henkilöihin sovellettavista säännöistä, muuttamisesta

(komission esittämä)

PERUSTELUT

Neuvosto otti asetuksella (EY) N:o 866/2004 käyttöön vuoden 2003 liittymisasiakirjan pöytäkirjassa nro 10 olevan 2 artiklan mukaisen järjestelyn, johon sisältyvät Kyproksen tasavallan hallituksen tosiasialliseen hallintaan kuuluvien alueiden ja siihen kuulumattomien alueiden välisen linjan ylittäviä tavaroita, palveluja ja henkilöitä koskevat erityissäännöt.

Kaupan ja talouden vuorovaikutusta saarella on tehostettava niiden kokemusten perusteella, joita on saatu asetuksen ja edellisen huomattavan muutoksen (neuvoston asetus (EY) N:o 293/2005) tultua voimaan. Tämän toteuttamiseksi Kyproksen tasavallan hallituksen tosiasialliseen hallintaan kuulumattomilta alueilta peräisin olevilta maataloustuotteilta olisi yleisesti poistettava tullit. Tähän mennessä ainoastaan sitrushedelmiltä on poistettu tullimaksut komission asetuksella (EY) N:o 1624/2005. Tulevaisuudessa voidaan välttyä tällaisilta monimutkaisilta menettelyiltä. Tämän mahdollistamiseksi on ehdotettu asetuksen suojalausekkeen vahvistamista.
On myös tarve säännellä läpinäkyvästi tavaroiden tilapäistä tuontia (korkeintaan kuudeksi kuukaudeksi) Kyproksen tasavallan hallituksen tosiasialliseen hallintaan kuulumattomilta alueilta siihen kuuluville alueille. Tavoitteena on ensinnäkin rohkaista Kyproksen tasavallan hallituksen tosiasialliseen hallintaan kuulumattomille alueille sijoittautuneita yrityksiä tarjoamaan palveluitaan antamalla niiden tuoda välineistönsä mukanaan linjan yli. Toisena tavoitteena on helpottaa näiden yritysten osallistumista messuille tai muihin vastaaviin tapahtumiin Kyproksen tasavallan hallituksen tosiasialliseen hallintaan kuuluvilla alueilla. Kolmantena tavoitteena on sallia linjanylitys tavaroille, joita on tarkoitus korjata Kyproksen tasavallan hallituksen tosiasialliseen hallintaan kuuluvilla alueilla. Tällöin on esitettävä riittävät todisteet siitä, että tällaisten tavaroiden tuonti on tilapäistä. Ehdotettuihin muutoksiin sisältyy oletus tilapäisen tuonnin yksityiskohtien sääntelystä täytäntöönpanosäännöin. Käytännössä tämä tapahtuisi tarkistamalla komission asetusta (EY) N:o 1480/2004 pian tässä ehdotetun muutosasetuksen hyväksymisen jälkeen.
Lisäksi linjan ylittävien henkilöiden henkilökohtaisten matkatavaroiden kokonaisarvoa on nostettava 135 eurosta 260 euroon talouskehityksen edistämiseksi Kyproksen tasavallan hallituksen tosiasialliseen hallintaan kuulumattomilla alueilla.

Ehdotus:

NEUVOSTON ASETUS

liittymisasiakirjan pöytäkirjassa nro 10 olevan 2 artiklan mukaisesta järjestelystä annetun asetuksen (EY) N:o 866/2004, jossa säädetään Kyproksen vihreän linjan ylittäviin tavaroihin, palveluihin ja henkilöihin sovellettavista säännöistä, muuttamisesta

EUROOPAN UNIONIN NEUVOSTO, joka

ottaa huomioon vuoden 2003 liittymisasiakirjan
 Kyprosta koskevan pöytäkirjan nro 10 ja erityisesti sen 2 artiklan,

ottaa huomioon edellä mainitussa liittymisasiakirjassa olevan, Ison-Britannian ja Pohjois-Irlannin yhdistyneen kuningaskunnan suvereniteettiin kuuluvista alueista Kyproksessa tehdyn pöytäkirjan nro 3
, erityisesti sen 6 artiklan,

ottaa huomioon komission ehdotuksen,

sekä katsoo seuraavaa:

(1) Vuoden 2003 liittymisasiakirjan
 pöytäkirjassa nro 10 olevan 2 artiklan mukaisesta järjestelystä 29 päivänä huhtikuuta 2004 annetussa neuvoston asetuksessa (EY) N:o 866/2004 säädetään Kyproksen tasavallan hallituksen tosiasialliseen hallintaan kuuluvien Kyproksen tasavallan alueiden ja siihen kuulumattomien Kyproksen tasavallan alueiden välisen linjan ylittäviin tavaroihin, palveluihin ja henkilöihin sovellettavista erityissäännöistä.
(2) Kaupan ja talouden vuorovaikutusta saarella on tehostettava niiden kokemusten perusteella, joita on saatu asetuksen ja sen edellisen muutoksen tultua voimaan.

(3) Tämän toteuttamiseksi Kyproksen tasavallan hallituksen tosiasialliseen hallintaan kuulumattomilta Kyproksen tasavallan alueilta peräisin olevilta maataloustuotteilta olisi yleisesti poistettava tullit. Tämän mahdollistamiseksi asetuksen (EY) N:o 866/2004 suojalauseketta on vahvistettava.
(4) Tavaroiden väliaikaista tuontia Kyproksen tasavallan hallituksen tosiasialliseen hallintaan kuulumattomilta Kyproksen tasavallan alueilta siihen kuuluville Kyproksen tasavallan alueille on säänneltävä, jotta rohkaistaisiin Kyproksen tasavallan hallituksen tosiasialliseen hallintaan kuulumattomille Kyproksen tasavallan alueille sijoittautuneita yrityksiä tarjoamaan palvelujaan linjan yli ja helpotettaisiin näiden yritysten osallistumista messuille tai samantapaisiin tilaisuuksiin Kyproksen tasavallan hallituksen tosiasialliseen hallintaan kuuluvilla Kyproksen tasavallan alueilla. Lisäksi linjanylitys olisi sallittava tavaroille, joita on tarkoitus korjata Kyproksen tasavallan hallituksen tosiasialliseen hallintaan kuuluvilla Kyproksen tasavallan alueilla.
(5) Tällöin on esitettävä riittävät todisteet siitä, että tällaisten tavaroiden tuonti on tilapäistä. Kyproksen tasavallan tulliviranomaiset tai itäisen tukikohta-alueen viranomaiset voivat pyytää takuuta kattaakseen mahdolliset tulli- tai verovelat, joita syntyy, jos joitakin tilapäisesti tuotuja tavaroita ei palauteta Kyproksen tasavallan hallituksen tosiasialliseen hallintaan kuulumattomille Kyproksen tasavallan alueille.
(6) Henkilöille, jotka ylittävät linjan Kyproksen tasavallan hallituksen tosiasialliseen hallintaan kuulumattomilta Kyproksen tasavallan alueilta siihen kuuluville Kyproksen tasavallan alueille, pitää selventää sitä, että heidän henkilökohtaiset tavaransa katsotaan tilapäisesti tuoduiksi. Sama koskee kulkuvälineitä.
(7) Kyproksen tasavallan hallituksen tosiasialliseen hallintaan kuulumattomilta Kyproksen tasavallan alueilta siihen kuuluville Kyproksen tasavallan alueille linjan ylittävien henkilöiden henkilökohtaisten matkatavaroiden kokonaisarvoa on nostettava huomattavasti taloudellisen kehityksen edistämiseksi Kyproksen tasavallan hallituksen tosiasialliseen hallintaan kuulumattomilla Kyproksen tasavallan alueilla.

(8) Tämän vuoksi asetusta (EY) N:o 866/2004 olisi muutettava,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 866/2004 seuraavasti:

1. Korvataan 4 artiklan 2 kohta seuraavasti:

”2. Edellä 1 kohdassa tarkoitetuista tavaroista ei tehdä tulli-ilmoitusta. Niistä ei kanneta tulleja tai vaikutuksiltaan vastaavia maksuja. Tehokkaan valvonnan varmistamiseksi linjan ylittävät määrät kirjataan.”.

2. Lisätään 4 a artikla seuraavasti: 

”4 a artikla

Tavaroiden tilapäinen tuonti

1.
Eläinlääkintä- ja kasvinsuojeluvaatimusten alaisia tavaroita lukuun ottamatta seuraavia tavaroita voidaan tilapäisesti tuoda Kyproksen tasavallan hallituksen tosiasialliseen hallintaan kuulumattomilta Kyproksen tasavallan alueilta Kyproksen tasavallan hallituksen tosiasialliseen hallintaan kuuluville Kyproksen tasavallan alueille:

(a) linjan ylittävien henkilöiden henkilökohtaiset tavarat, joita voidaan kohtuudella katsoa tarvittavan matkan aikana, ja urheilukäyttöön tarkoitetut tavarat; 

(b) kuljetusvälineet; 

(c) ammatinharjoittamisvälineet;

(d) korjattaviksi tarkoitetut tavarat;

(e) julkisessa tilaisuudessa näytteille asetettavat tai käytettävät tavarat.

2.
Edellä 1 kohdassa tarkoitettuja tavaroita voidaan tuoda enintään kuudeksi kuukaudeksi. 

3.
Edellä 1 kohdassa tarkoitettujen tavaroiden ei tarvitse täyttää 4 artiklan 1 kohdassa määriteltyjä ehtoja.

4.
Jos 1 kohdassa tarkoitettuja tavaroita ei palauteta Kyproksen tasavallan hallituksen tosiasialliseen hallintaan kuulumattomille Kyproksen tasavallan alueille väliaikaiselle tuonnille 2 kohdassa säädetyn ajan umpeuduttua, Kyproksen tasavallan tulliviranomaiset voivat takavarikoida ne. 
5.
Edellä 1 kohdan a ja b alakohdassa tarkoitettujen tavaroiden tilapäiseen tuontiin sovelletaan soveltuvin osin komission asetuksen (ETY) N:o 2454/93
 229, 232, 579 ja 581 artiklaa.


Edellä 1 kohdan c, d ja e alakohdassa tarkoitettujen tuotteiden tilapäiseen tuontiin sovelletaan seuraavaa menettelyä:

(f) Tavaroiden mukana täytyy olla niitä tuovan henkilön ilmoitus, josta ilmenee tavaroiden tilapäisen tuonnin tarkoitus, sekä asianmukaiset liiteasiakirjat, jotka tarjoavat riittävät todisteet siitä, että tavarat kuuluvan johonkin 1 kohdan c, d ja e alakohdassa luetelluista kolmesta ryhmästä. 

(g) Kyproksen tasavallan tulliviranomaisten tai itäisen tukikohta-alueen viranomaisten on kirjattava tavarat, kun ne tuodaan Kyproksen tasavallan hallituksen tosiasialliseen hallintaan kuuluvalle Kyproksen tasavallan alueelle tai itäiselle tukikohta-alueelle ja kun ne viedään pois näiltä alueilta.

(h) Kyproksen tasavallan tulliviranomaiset tai itäisen tukikohta-alueen viranomaiset voivat edellytyksenä tavaroiden väliaikaiselle tuonnille vaatia vakuutta varmistaakseen, että tavaroista mahdollisesti syntyvä tulli- tai verovelka saadaan katetuksi.
6.
Komissio voi antaa erityissääntöjä 4 artiklan 12 kohdassa tarkoitettua menettelyä noudattaen.”. 

3. Korvataan 6 artiklan 1 ja 2 kohta seuraavasti: 
”1. Neuvoston direktiiviä 69/169/ETY(*) ja neuvoston asetusta (ETY) N:o 918/83 ei sovelleta, vaan linjan ylittävien henkilöiden henkilökohtaisiin matkatavaroihin kuuluvat tavarat vapautetaan liikevaihto- ja valmisteveroista sekä tuontitulleista, jos on kyse muusta kuin kaupallisesta maahantuonnista ja tavaroiden kokonaisarvo on enintään 260 euroa henkilöä kohti.

2. Liikevaihto- ja valmisteveroja sekä tuontitulleja koskevan vapautuksen määrälliset rajat ovat 40 savuketta ja 1 litra alkoholijuomia henkilökohtaiseen kulutukseen.
(*) EYVL L 133, 4.6.1969, s. 6.”.
4. Korvataan 11 artiklan 4 kohdan toinen virke seuraavasti: 

”Muissa kiireellisissä, erityisesti säännönvastaisuuksista, kaupan vääristymisestä tai petoksista aiheutuvissa tapauksissa tai muissa poikkeuksellisissa olosuhteissa, jotka vaativat välittömiä toimia, komissio voi Kyproksen tasavallan hallitusta kuultuaan soveltaa välittömästi sellaisia toimenpiteitä, jotka ovat ehdottoman välttämättömiä tilanteen korjaamiseksi.”.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä […] päivänä […] kuuta […].


Neuvoston puolesta


Puheenjohtaja


[…]

�	EUVL L 236, 23.9.2003, s. 955.


�	EUVL L 236, 23.9.2003, s. 940.


�	EUVL L 161, s. 128,30.4.2004, oikaistu versio EUVL:ssä L 206, 9.6.2004, s. 51, asetus sellaisena kuin se on viimeksi muutettuna komission asetuksella (EY) N:o 1283/2005 (EUVL L 203, 4.8.2005, p. 8).


�	Komission asetus (ETY) N:o 2454/1993, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1), asetus sellaisena kuin se on viimeksi muutettuna asetuksella (EY) N:o 883/2005 (EUVL L 148, 11.6.2005, s. 5).

